### atomenergia
Az atomenergia felszabadítása elvére Szilárd Leó (1898-1964) már 1934-ben szabadalmat jelentett be. Az Egyesült Államokban 1942-ben üzembe helyezett első atomreaktor szabadalmát Enrico Fermi és Szilárd Leó kapta meg. A Franklin Delano Roosevelt elnök által kinevezett Uránium Tanácsadó Bizottságnak Enrico Fermi, a magyar származású Szilárd Leó, Wigner Jenő és Teller Ede volt a tagja. Az atombomba előállítására kidolgozott Manhattan-tervet Julius Robert Oppenheimer vezette, Szilárd és Teller közreműködésével. Az atombombához szükséges hasadóanyag mennyiségét Neumann János számítógépen folytatott modellezése segítségével állapították meg. Németország kapitulációját követően Szilárd Leó a bomba ledobása ellen emelt szót. Wigner Jenő (1902-1995) "az atommagok és az elemi részek elméletének fejlesztéséért" fizikai Nobel-díjat kapott 1963-ban. Az 1935 óta az Egyesült Államokban élő Teller Ede (1908-) a hidrogénbomba vezető fejlesztőjeként ismert. Jelentős munkásságot fejt ki az atomenergia békés felhasználása, az atomreaktorok üzembiztos működése érdekében. EJ