### Vajda Lajos (1908-1941)
1927-1930 között a Képzőművészeti Főiskolán Csók Istvánnál tanult, azonban a Kassák-féle Munka-kör volt számára mérvadó szellemi iskola. 1930-1934 között Párizsban élt, ahol a szürrealizmus foglalkoztatta, és különösen a modern szovjet filmművészet montázstechnikája hatott rá. Hazatérve főként Szentendrén dolgozott. 1935-től Korniss Dezsővel Szentendrén és Szigetmonostoron a népművészeti alkotások, a tárgyi néprajz elemei és a helyi szakrális hagyomány képzőművészeti metamorfózisára törekedtek. Céljuk a Bartók és Kodály által a zenében végigvitt program képzőművészeti adaptálása, a magyar képi tradíció gyökereinek kutatása volt. Vajda munkamódszerét "konstruktív szürrealista tematikának" nevezte. Szerbiában töltött ifjúkora, és a Szentendrén élő szerb nemzetiség hatására vonzódott a szláv művészethez, és nagy hatású ikonsorozatot alkotott. Késői képei túlnyomórészt tus- és szénrajzok; vergődő, tragikus formák, mély asszociációs sort indító, amorf alakzatok, a darabjaira hullott világ szimbolikus jelei. SzeJ