### Zolnay Pál (1928-1995)
A főiskolai diploma, asszisztensi és dramaturgi munka után az 1960-as évek elején debütált. A hagyomány megtartó erejét kereső, válságba került fiatal hősök történeteiben (Hogy szaladnak a fák, Próféta voltál, szívem) a lírai ábrázolás dokumentarista természetességgel párosult. Az Arc (1970) kihagyásos, puritán drámája után a dokumentumelemeket fikciós kerettel összefogó Fotográfia (1972) a Fotós és a Retusőr példáján keresztül a művészi alkotómunka szabadságát és felelősségét feszegette. A szürreális, víziószerű Sámán (1977) költői filmes kísérlete után az 1985-ös Embriók kivételével kizárólag dokumentumfilmeket forgatott. VB