### József Attila (1905-1937)
Ferencvárosi proletárcsalád sarja. Kétéves korában édesapja elhagyja családját, s két testvérével együtt mosónő édesanyja neveli őt. Kisgyermekként két évre Öcsödre kerül nevelőszülőkhöz. Édesanyja 1919 végén meghal. A serdülő fiút sógora és gyámja, Makai Ödön ügyvéd veszi magához, majd Makón gimnáziumba íratja. 1924 őszén beiratkozik a szegedi egyetemre. Tiszta szívvel című verse miatt konfliktusba kerül a bölcsészkar dékánjával. A következő tanévet 1925 őszén Bécsben kezdi meg, majd 1926 őszétől 1927 nyaráig Párizsban él és a Sorbonne-ra iratkozik be. Tanulmányait a budapesti bölcsészkaron folytatja. Szerelem szövődik közte és egy jómódú polgári család gyermeke, Vágó Márta között, s a szakítás erősen megviseli az érzékeny idegzetű fiatalembert. 1929-ben bekapcsolódik a Bartha Miklós Társaság munkájába, rövid időre munkatársa lesz Bajcsy-Zsilinszky Endre Előőrs című lapjának. 1930 őszén bekapcsolódik a kommunista munkásmozgalomba, amellyel egy, a Külvárosi éj (1932) című kötetéről írt, az illegális mozgalomból eltávolító szándékú kritika miatt 1933 tavaszán megszakítja kapcsolatait. A szakítást már korábban konfliktusok előzik meg. A moszkvai Sarló és Kalapács durva támadást intéz ellene, majd pedig a Valóság című folyóirat szerkesztésének rábízott feladatát a kommunista pártvezetőség megvonja tőle. Az elmagányosodó és Szántó Judittal való élettársi kapcsolatában súlyos zavarokat átélő költő félévre Hódmezővásárhelyre költözik nővére és sógora családjához. Visszatérése után, 1934 őszén megjelenteti válogatott verseinek gyűjteményét, a Medvetánc kötetet. A népi tábor és Gömbös Gyula összefogása ellen felemeli szavát, és tiltakozásában összetalálkozik ifjúkori barátjával, Ignotus Pállal. 1936 tavaszán együtt indítanak népfrontos, polgári radikális és szocialista szellemű, urbánus folyóiratot, a Szép Szót, amelynek haláláig szerkesztője marad. 1931-től pszichoanalitikus kezelésben részesül, de súlyos lelki betegségétől a terápia nem tudja megszabadítani. A Siesta szanatóriumba, majd nővérei balatonszárszói lakásába kerül, s itt 1937 decemberében öngyilkosságot követ el. TGy