### Millos Aurél (1906-1983?)
Külföldön alkotó magyar balettmester, koreográfus, rendező, hosszú ideig a milánói Scala balettigazgatója. Pályája elején jelentős kezdeményezései voltak a magyar színpadi táncművészet megújítására. Ilyen volt a fiatal színészek közreműködésével megszervezett Magyar Balett Stúdió, amelyben Major Tamás, Várkonyi Zoltán, Ungváry László, Pártos Géza és mások is részt vettek. 1938-ban a Pauliny Bélával együtt tervezett Csupajáték című produkció a magyar népszokások, népzene és néptánc stílusos színpadi megjelenítésének korai szép példája. A kezdeményezés jelentőségét a londoni bemutató sikere, s a színpadi néptáncművészet kialakulására tett hatása mutatja. Millos később a 20. század egyik jelentős koreográfus egyéniségévé vált, akinek szellemi ösztönzései, gondolati kezdeményezései gyakran túlemelkedtek balettjeinek közvetlen művészi hatóerején. FL