### Fejtő Ferenc (1909-)
Gyermekkorát Zágrábban töltötte, tanulmányait Nagykanizsán és Pécsett, majd 1930-tól a budapesti Pázmány Péter Tudományegyetemen végezte. Kapcsolatba került József Attilával. Rajk Lászlóval együtt részt vett az Eötvös kollégista ifjúkommunista diákok szervezkedésében. 1932 júniusában letartóztatták. 1933 májusában szabadult, s eltávolodott a kommunista mozgalomtól. Mónus Illés bevonta a szociáldemokrata értelmiségi kör munkájába. A Szép Szónak kezdettől munkatársa, majd 1936 őszétől szerkesztője volt. Egy 1938 februárjában megjelent cikke miatt hat hónapra ítélték, s a büntetés elől Franciaországba emigrált. Amíg lehetősége volt, szerepelt a hazai vagy az erdélyi magyar sajtóban, de a népi demokrácia kultúrpolitikája tevékenységét ellenségesnek minősítette, s hosszú évtizedekre kiszorult a magyar kulturális életből. Franciaországban publicistaként, íróként jelentős életművet hozott létre. Tevékenységét az 1980-as években újraértékelték, s a rendszerváltás óta újra tevékenyen részt vesz a magyar kulturális közéletben. TGy