### Kaposvári Csiky Gergely Színház
1911-ben épült Magyar Ede és Stahl József tervei alapján az az épület, melyben különféle vidéki társulatok játszottak 1955-ig, míg létre nem hozták állandó társulattal Kaposvár és Somogy megye első önálló, állami színházát. A főként faluszínházi repertoárt és játékstílust az 1971-ben főrendezőnek kinevezett Zsámbéki Gábor Csehov Sirály-rendezése kezdte átalakítani. Molnár Piroska, Koltay Róbert, Pogány Judit, Kun Vilmos játékával a közösségi alakítás, az együttes munka eredményeit mutatják fel. A színházhoz szerződik Babarczy László, aki 1978-tól igazgatóként, és Ascher Tamás, aki 1984-től főrendezőként a megkezdett szellemi irányt folytatja, szerződtetik Kulka Jánost, Máté Gábort, Börcsök Enikőt, hogy Magyarországon egyedülálló társulati és nézői együttdolgozás és befogadói öröm jöjjön létre. JM