### Szőllősy András (1921-)
Zeneszerző, zenetudós. Kodály tanítványaként kezdett a Zeneakadémián zeneszerzést tanulni, majd Kodályról írt disszertációval nyert bölcsészdoktori címet a budapesti tudományegyetemen. 1947-1948-ban Goffredo Petrassi tanítványa volt Rómában. 1950 és 1991 között zenetörténetet és partitúraolvasást tanított a Zeneakadémián. Zenetörténészi munkássága a Bartók-filológiában igen jelentős: közreadta Bartók írásait és elkészítette a zeneművek kronologikus jegyzékét. Számos filmzene komponálása után csak az 1960-as években jelentkezett zeneszerzőként a hangversenypódiumon. Zenekari műveinek sorozata olyan önálló színt képvisel a kor magyar zeneszerzésében, amit a konstruktív formálás és az expresszív kifejezés egysége jellemez (III. concerto, 1968; Trasfigurazioni, 1972). Vokális művei közül többet a King's Singers számára írt, kamarazenei alkotásai közül kiemelkedik Vonósnégyese (1988). HP