### regionalizmus Az irodalomban és általában a kulturális életben gyakori eset, hogy egy ország egyes részei, vidékei külön, valamely saját kulturális központ vagy központok körül fejlődnek ki. Az ország irodalmi életének egészével kapcsolatot tartanak fönn, de (gyakran politikai, gazdasági, kulturális) elszigeteltség folytán a nagy egészétől markánsan megkülönböztethető sajátos jegyekkel rendelkeznek. Olykor a történelmi különfejlődés következtében egy-egy régió saját, hosszú időre visszatekintő kulturális hagyományokkal rendelkezik. A sajátosságok tehát lehetnek tematikusak, nyelvi, nyelvjárási jellegűek, kulturális vagy társadalmi természetűek. A spontán különbségek intézményesülhetnek, szervezett formákat ölthetnek. Egyes régiók polemikusan szembehelyezkedhetnek az országos vagy nemzeti kulturális központ törekvéseivel. Más esetekben politikai kényszerek folytán következhet be nem kívánt elszigetelődés, amely a különfejlődést előidézi. TGy