### Szomjas Gyögy (1940-)
A műszaki egyetemen folytatott építészmérnöki tanulmányok után az 1960-as évek végén végezte el a Filmművészeti Főiskolát. A Balázs Béla Stúdióban készített groteszk dokumentumfilmjeivel tűnt fel (Nászutasok, A füredi Anna-bál). Első játékfilmjei kalandos betyártörténetek (Talpuk alatt fütyül a szél, 1976; Rosszemberek, 1979). A kőbányai miliőben, a blues-zenészek szubkultúrájában játszódó Kopaszkutya (1981) után a Könnyű testi sértéssel (1983) Szomjas rátalált a külvárosok világára, amely azóta is filmjeinek, hőseinek és történeteinek éltető forrása (Falfúró, 1985; Könnyű vér, 1989; Roncsfilm, 1992; Gengszterfilm, 1997). Játékfilmjei mellett rendszeresen forgat néprajzi dokumentum- és portréfilmeket is. VB