### Darvas József (1912-1973)
Az 1930-as évek derekán a kommunista szellemiségű Gondolat nevű folyóirat társszerkesztője. A népi mozgalom baloldalához tartozott. 1945 után a Nemzeti Parasztpárt alelnöke. 1947-től építésügyi, 1950-től közoktatásügyi, 1953-tól népművelésügyi miniszter. 1957-től a Kortárs társszerkesztője, 1951-1953 között, majd 1959-től haláláig az Írószövetség elnöke. Életművéből említésre méltó a Város az ingoványon (1945) című, kevert műfajú (az önvallomást szociográfiával és politikai vitairattal elegyítő) könyve, amely 1945 korszakfordító jelentőségét szuggerálta, valamint a Részeg eső című regénye (1963), mely nemzedéki számvetés az utolsó negyedszázad történéseivel. VA