### Serédi Jusztinián bíboros hercegprímás (1884-1945)
Eredeti neve Szapucsek György, a Jusztiniánt bencés szerzetesként kapta. 1908-ban szentelték pappá, és tett ünnepélyes fogadalmat Pannonhalmán. A Vatikáni Levéltárban összegyűjtötte a Codex Iuris Canonici forrásait. 1920-tól a szentszéki magyar követség kánonjogi tanácsosa és a bencés rend római egyetemének kánonjogi professzora. Csernoch bíboros halála után, a magyar kormány ellenkezése dacára XI. Pius pápa 1927. november 30-án esztergomi érsekké, december 19-én pedig bíborossá nevezte ki. 1928. január 8-án szentelték püspökké, és január 29-én iktatták be Esztergomban. A nemzetközi hírű tudós kánonjogász főpap ellene volt a szélsőségeknek, mind egyházi, mind közéleti-politikai téren. Kiváló vatikáni kapcsolatait a magyar egyház és állam érdekében jól kamatoztatta. GJ