### miniszteri biztosi intézmény Az Állami Egyházügyi Hivatal felállítása után annak helyi közegei a megyei tanácsokon működő egyházügyi megbízottak voltak, akik valamennyi, területileg jelenlévő felekezettel foglalkoztak. Az ÁEH javaslatára a kormány 1951 júniusában minden katolikus egyházmegyei hatósághoz miniszteri biztost nevezett ki, hogy ellenőrizzék az egyházi hatóságok működését: csak közvetlenül rajtuk keresztül lehetett működtetni az egyházkormányzatot. 1956 után az evangélikus egyház élére is miniszteri biztost állítottak. Az intézményt az 1960-as évek elején számolták fel. GJ