### Bethlen István gróf (1874-1946)
Magyarország miniszterelnöke 1921-1931 között. Az erdélyi arisztokrata már 1918 előtt bekapcsolódott az országos politikába képviselőként. 1919-ben a bécsi Antibolsevista Comite vezetője. 1919 után aktívan közreműködik a rendszer konszolidálásában, Horthy egyik bizalmi embere. Tagja a párizsi békedelegációnak. 1921. április 14-től 1931. augusztus 24-ig miniszterelnök. Nevéhez fűződik az ellenforradalmi rendszer konszolidálása, az ország gazdasági talpra állítása. Lemondása után is a közélet egyik meghatározó alakja, a kormányzó tanácsadója. Az 1930-as évek második felében a konzervatív Bethlen szembefordult a szélsőjobboldali radikális irányzatokkal, a nyilasokkal és az egyoldalú német elkötelezettséggel. 1944. március 19-e, a német megszállás után bujkálnia kellett. 1944 decemberében a szovjet hadsereg kezébe került, majd 1945 tavaszán a Szovjetunióba szállították, ahol rabkórházban hunyt el 1946-ban. GJ