### girotájoló
Az északi irány pontos ismerete a Föld felszínén és a felszín alatt is fontos polgári és katonai igény. Az északi irány pontos meghatározása csillagászati módszerekkel vagy a giroelv alkalmazásával (újabban műholdak jelei alapján) lehetséges. A giroelven működő műszerek, a girotájolók a tehetetlenség és a Föld forgása kölcsönhatásának felhasználására épülnek. A giroteodolit irányzó- és szögmérőegységből (teodolit) és érzékelő-egységből (giro) áll. Az időjárási körülményektől, napszaktól, külső mágneses és elektromos hatásoktól függetlenül, szélsőséges hőmérsékleti viszonyok közepette is nagy (néhány szögmásodperc) pontosságú mérésre képes. Az érzékelő egységben a torziós szálra fölfüggesztett giromotor az északi irányt közrefogó csillapított rezgéseket végez. A műszerhez tartozó elektronikus vezérlőegység digitálisan kijelzi a mért lengésadatokat, és automatikusan meghatározza az északi irányt. EJ