### Kósa György (1897-1984)
Zeneszerző, zongoraművész. Csodagyerekként Bartók tanította zongorázni 1907-től, majd Dohnányi növendékeként végezte el a Zeneakadémia zongoraszakát 1916-ban, 1910 és 1915 között Kodály és Herzfeld Viktor zeneszerzés-tanítványa is volt. 1917-től baletteket írt Dienes Valéria mozgásművészeti iskolája számára. Itáliai és észak-afrikai turnéja után, 1922-ben tért haza. Nagy sikert jelentett a Hat zenekari darab 1925-ös berlini bemutatása. 1927-től 1962-ig a Zeneakadémia tanára volt. Az 1920-1930-as években külföldi vendégművészek zongorakísérőjeként szerepelt a budapesti pódiumokon, 1950-ben előadta Bach összes zongoraművét. Zenei nyelvére csak kis mértékben hatott Bartók és Kodály művészete, illetve a magyar népzenén alapuló stílusirányzatok. Kivételes termékenységű alkotóként főként vokális művei számítanak jelentősnek (8 opera, 7 biblikus oratórium, több tucat oratórium és kantáta). Az 1960-as évek derekától zenei nyelvét expresszív módon megújította anélkül, hogy a korabeli nyugati zene tendenciáihoz igazodott volna (Orpheus, Eurydike, Hermes, 1967; Todesfuge, 1976). HP