### Nagy Ferenc (1903-1979)
Miniszterelnök 1946-1947-ben. Birtokos parasztként kezdett politizálni, 1930-tól a Független Kisgazdapárt főtitkára, 1943-tól országos főtitkára. 1941-ben alapította meg a Magyar Parasztszövetséget, amelynek ő lett az elnöke. 1945-ben átvette a Független Kisgazdapárt országos elnökségét. 1945. májustól november közepéig az ideiglenes kormány újjáépítési minisztere. 1945. november 29-től 1946. február 5-ig a nemzetgyűlés elnöke, és mint ilyen a Nemzeti Főtanács tagja. 1946. február 4-től a Magyar Köztársaság első miniszterelnöke 1947. május 31-ig. 1946 augusztusában rövid ideig ellátta a honvédelmi miniszteri teendőket is. 1947. május 14-től külföldön töltötte szabadságát, amelyről nem tért haza, hanem 1947. június 2-án lemondott. Az Egyesült Államokba költözött családjával, és az ottani magyar emigráció egyik meghatározó alakja volt. GJ