### betlehemezés
Többszereplős, karácsonykor előadott pásztorjáték, amelynek többféle változata ismert. A 19-20. századi betlehemezés középpontjában a kifordított bundát viselő betlehemi pásztorok párbeszédes énekes-táncos játéka áll. A betlehemezők házilag készített jászol vagy templom alakú betlehemet hordoznak magukkal. Két fő formája ismert: a bábokkal és az élő szereplőkkel előadott. Témája Jézus születésének története. A két háború közötti Magyarországon falvainkban mindenütt népszerű volt. A háború utáni évtizedekben is sokfelé élt e szokás, 1989 után pedig sok helyen újjáéledt. Országszerte ismert változatai közül kiemelkedik a Somogy megyei Vörs község templomában fölállított - mohából, zuzmóból megépített - hatalmas betlehem. TI