### Tersánszky Józsi Jenő (1888-1969)
A Nyugat első nemzedékének tagjaként indult pályáján. A háborúban önkéntesként harcolt, s több regényben örökítette meg háborús élményeit. 1921-ben nélkülözései és kilátástalan helyzete miatt öngyilkosságot kísérelt meg, noha ekkor jelent meg és nagy sikert aratott Kakuk Marci ifjúsága című könyve, a Kakuk Marci sorozat első darabja. A céda és a szűz című regénye miatt (1924) szemérem elleni vétség bűnében a bíróság elmarasztalta és börtönbüntetésre ítélte. Szórakoztató zenei együttest alakított, és hosszú évekig sikerrel lépett föl színházakban, szórakozóhelyeken. Irodalmi művei mellett, pénzkereseti célból könnyű műfajú irodalmi termékeket, illetve ponyvaregényeket írt. A nyilas terror idején nagy bátorságról tanúbizonyságot téve mentette a rászorulókat. 1945-ben bekapcsolódott az újra induló irodalmi életbe, de 1950-1954 között a dogmatikus irodalompolitika kiszorította az irodalomból. 1955-től haláláig újra tevékenyen részt vett a kulturális életben, és sok elismerésben volt része. TGy