### tábori püspökség
A tábori püspök vagy tábori ordinarius a hadseregen belüli, a területileg illetékes egyházi hatóságtól független lelkipásztori működés irányítója. Alárendeltjei a tábori vezéresperesek, esperesek és lelkészek. A tábori lelkészek egy része hivatásos katonai ranggal rendelkező, állományba sorolt klerikus; a hadrakelt seregnél a tábori lelkészek többsége behívott papokból került ki. 1918 előtt a k.u.k. hadseregben csak katolikus tábori püspökség működött, neki voltak alárendelve az egyéb felekezetek tábori papjai is. Az 1920-ban kinevezett első tábori püspök P. Zadravecz István ferences szerzetes volt, aki címzetes püspökként és tábornoki rangban töltötte be ezt a funkciót 1926-ig. Az első protestáns tábori püspök a református Soltész Elemér lelkész volt, ugyancsak tábornoki rangban. GJ