### Szabó Lőrinc (1900-1957)
1918-ban Babits tanítványaként kezdte pályáját. 1920-1921-ben nála talált otthonra. 1921-ben feleségül vette Mikes Lajosnak, az Est lapok szerkesztőjének lányát, Klárát. Az Est szerkesztőségének munkatársa lett. Babitscsal egész életre kiható konfliktusba keveredett. 1927-ben megalapította a Nyugat elleni nemzedéki lázadás szellemében a Pandora című folyóiratot, amely rövid működés után megszűnt. Szabó Lőrinc válságba került, még a költői hivatás feladása is megkísértette. A válságból kiemelkedve talán legtermékenyebb és legsikeresebb alkotó korszaka következett. Magánéletének két végletes eseménye egyfelől egy több évtizedig tartó házasságon kívüli kapcsolat létrejötte, másfelől két gyermekének születése, akikhez egész ciklusra kiterjedő verssorozatot írt. Szemléletileg nem, emberi kapcsolatait tekintve azonban a népi mozgalomhoz állt közel. Az 1930-as évek végétől részint publicistaként, részint költőként olyan megnyilatkozásai voltak, amelyek miatt 1945 után igazolnia kellett korábbi viselkedését. Válságából önéletrajzi költői ciklusának, a Tücsökzenének (1947) megírásával bontakozott ki. Barátnőjét, aki öngyilkosságot követett el, szonettciklussal búcsúztatta (Huszonhatodik év, 1957). Fordítóként is kiemelkedőt alkotott. TGy