### Gyagilev-együttes / Gyagilev Ballets Russes (1909-1920)
Szergej Gyagilev (1872-1929) tehetséges művészeti tanácsadó által szervezett, s a Monte Carlo-i nagyhercegség pártfogását élvező önálló együttes, amelynek nagy szerepe volt a 20. századi színpadi táncművészet és színházművészet megreformálásában. Korának legjobb táncosait, zeneszerzőit, képzőművészeit és irodalmárait fogta össze a húsz év során készült közel hetven produkcióban. Történeti korszakainak arculatát a mindenkori koreográfusok határozták meg: 1909-1912 és 1914: M. Fokin, 1913: V. Nizsinszky, 1915-1920 és 1925-1928: L. Massine, 1922-1926: B. Nizsinszka, 1926-1929: G. Balanchine. FL