### Szakasits Árpád (1888-1965)
Szociáldemokrata politikus, államfő. Eredeti foglalkozása kőfaragósegéd, majd csatlakozva a munkásmozgalomhoz, újságíró lett, a Népszava munkatársa. 1935-től az építőmunkások szakszervezetének alelnöke, majd elnöke volt. 1925-től tagja lett az MSZDP vezetőségének is. 1938. novembertől az SZDP főtitkára, 1940. januártól a Népszava főszerkesztője. E minőségében a kommunistákkal való együttműködésre törekedett. 1942-ben a Magyar Történelmi Emlékbizottság egyik szervezője és tagja, 1944-ben a Magyar Front Intéző Bizottságának elnöke: 1944 októberében egyezményt kötött a kommunistákkal a két párt jövőbeli szoros együttműködéséről. 1945-től a párt megszűnéséig annak főtitkára. 1945-től 1948-ig államminiszter, majd egy évig iparügyi miniszter. A két munkáspárt egyesülésekor, 1948 júniusától a Magyar Dolgozók Pártja elnöke. Ugyanezen év augusztustól köztársasági elnök, majd az államforma megváltozását követően 1950. május 8-ig a Magyar Népköztársaság Elnöki Tanácsának elnöke. 1950-ben koholt vádakkal életfogytiglani börtönbüntetésre ítélték. 1956-ban rehabilitálták. Ezt követően nem töltött be jelentősebb tisztségeket. GJ