### Háy Gyula (1900-1975) A Magyarországi Tanácsköztársaság bukása után Németországba emigrált, ott írta első színpadi műveit, melyek közül a legismertebb az Isten, császár, paraszt című történelmi dráma (1932). Hitler elől a Szovjetunióba menekült. 1945-ben hazatért, a Színművészeti Akadémia tanára, tagja az Írószövetség vezetőségének. Az írói ellenzék egyik vezetője, Nagy Imre híve; az Irodalmi Újságban megjelent szatírikus írása a sztálinista bürokratáról, a Miért nem szeretem Kucserát? óriási visszhangot váltott ki. A szovjet hadsereg benyomulásakor ő olvasta be a rádióba a forradalom segélykérő üzenetét. 1957 januárjában letartóztatták, Déry Tiborral együtt ítélték börtönbüntetésre. 1960-ban amnesztiával szabadult, 1964-ben Svájcba települt. Önéletrajzi könyve, a német nyelven írt Született 1900-ban (1971) csak 1990-ben jelenhetett meg magyarul. VA